15.3.2023
ET
Euroopa Liidu Teataja
C 96/33
Pärast II maailmasõda oli ploomide eraviisiline töötlemine keelatud.
Fordonis (nüüd Bydgoszczi haldusüksus) asuvast tehasest sai suurim ploomide vastuvõtja ja tehase peamiseks tooteks oli ploomimoos.
Puuviljakasvatus muutus AlamWisła oru elanike jaoks majanduslikult oluliseks mitte üksnes soodsa mikrokliima, vaid ka Fordonis asuva töötlemisettevõtte ja kohalikus piirkonnas asuvate restoranide nõudluse tõttu ploomide järele, samuti Wisła kaubandustee läheduse tõttu.
Vasest keedukatlad (poola keeles: kocioł kuprowy, ladinakeelsest sõnast cuprum: vask), segurid (poola keeles bocian) ja spetsiaalsed kolded muutusid ümbritsevate külade lahutamatuks osaks.
Ploomimoosi tootmisest Alam-Wisła orus sai ühe doktoriväitekirja teema: väitekiri pealkirjaga „Stirring the pot in Poland: traditional plum jam, regional identity, and rural development in the Lower Vistula Valley“ („Moosi maitsmine Poolas: traditsiooniline ploomimoos, piirkondlik identiteet ja maaelu areng Alam-Wisła orus“) valmis Cornelli ülikoolis.
Teadustöö tulemused on näidanud, et Alam-Wisła oru valdade elanikud kasvatavad aktiivselt traditsioonilisi taimesorte ning et nende tegevus aitab kaasa elurikkuse säilitamisele ja geograafilise piirkonna sajandite jooksul vormunud eripära kaitsmisele.
Lisaks näitas Bydgoszczis asuva Kazimierz Wielki ülikooli teadustöö, milles analüüsiti kulinaarset pärandit ja turismi arengut, et just nimelt puuviljakasvatuse tulemusel saadud tootest „powidła śliwkowe z Doliny Dolnej Wisły“ on saanud Alam-Wisła oru kaubamärk.
Toote „powidła śliwkowe z Doliny Dolnej Wisły“ tootmine on tänini kohaliku kogukonna jaoks oluline.
Seda kinnitab asjaolu, et toodet võib leida laatadelt ja arvukatelt ploomimoosi valmistamise tutvustamiseks korraldatavatelt esitlustelt, kus moosi on võimalik degusteerida ja osta.
Nende seas on märkimisväärne ploomifestival Święto Śliwki, mida korraldatakse alates 2001. aastast Strzelce Dolnes ja mille puhul on tegemist väga populaarse üritusega.
Paari aastaga on festival hakanud kohale meelitama kümneid tuhandeid külastajaid üle kogu Poola.
Festivalist „Święto Śliwki“ on saanud kahepäevane üritus ja ajakirjanikud on andnud Alam-Wisła orule hüüdnime „Poola ploomipealinn“.
Kohalik telejaam TVP Bydgoszcz ja Poola riigiraadio kohalik esindus PIK on üritust tasuta 20 aastat reklaaminud.
Kujawy-Pomorze vojevoodkonna juhi amet kirjeldab turistidele mõeldud reklaammaterjalides seda üritust, viidates tootele „powidła śliwkowe z Doliny Dolnej Wisły“.
Arvukad artiklid kohalikus ja üleriigilises ajakirjanduses, viited raamatutele, mis kirjeldavad piirkondlikke traditsioone, ning mitu konkurssidel saadud auhinda kinnitavad seda, kui kõrgelt toodet „powidła śliwkowe z Doliny Dolnej Wisły“ hinnatakse.
Tootele „powidła śliwkowe z Doliny Dolnej Wisły“ viidatakse Poola piirkondlike ja kohalike toodete koja väljaannetes kui tunnustatud kohalikule kaubamärgile.
Konkursil Nasze Kulinarne Dziedzictwo (Meie toidupärand) on toode „Powidła śliwkowe z Doliny Dolnej Wisły“ pälvinud kahel korral oma kategoorias esimese auhinna.
Mitu aastakümmet on toote „powidła śliwkowe z Doliny Dolnej Wisły“ valmistamist reklaamitud Natura 2000 väljaannetes kui Alam-Wisła oru traditsioonilist töötlemismeetodit, samuti on seda reklaamitud keskkonnakaitse ja veevarude haldamise riikliku fondi väljaannetes.
Tootega seotud kultuuripärandi säilitamiseks on Toruńis asuv etnograafiamuuseum kogunud ajaloolisi materjale ploomimoosi ja ploomide kasvatamise kohta Alam-Wisła oru piirkonnas ja avaldanud need kultuuripärandi kaitsmise vallas tehtava töö raames 2020. aastal CD-l pealkirjaga „Smażenie powideł metodą tradycyjną“ (ploomimoosi valmistamine traditsioonilisel moel).
Selle algatuse näol on tegemist haridusprojektiga, millesse on kaasatud etnograafid ja toote „powidła śliwkowe z Doliny Dolnej Wisły“ tootjad, kes soovivad ploomimoosi tootmise traditsiooni elus hoidmiseks jõuda võimalikult paljude kohalike elanike ja koolideni, kus projekti tundides tutvustatakse.
Viide tootespetsifikaadi avaldamisele https://www.gov.pl/web/rolnictwo/wnioski-przekazane-komisji-europejskiej